
Kísértetiesség, radikális természet- és szubjektumábrázolás Czóbel Minka szövegvilágában

    A 19. század végén, 20. század elején tevékenykedő Czóbel Minka egyfajta fantom-szerző, maga az életmű is kísértetszerű, ugyanis időről időre felbukkan az elemzésekben, melyek folyton azt sugallják, hogy be kellene kerülnie a kánonba, ennek ellenére mégsem történik meg a rekanonizációja. Ugyan a felélénkülő Czóbel-olvasás külön-külön vizsgálja a lírát és a prózát, a szövegek együttes értelmezése ezidáig nem történt meg.
   Kutatásom célja kettős: egyrészt filológiai tétje a korabeli periodikákban fellelhető zárvány-szövegek egybegyűjtése, ezáltal pedig minél nagyobb – az eddigiekhez képest kevésbé ismert – korpusz segítségével Czóbel líra és prózapoétikájának közös keretben való értelmezése. Másrészt az előadásom azt ajánlja, hogy a gótikus és a kísérteties felől olvassuk újra a Czóbel-életművet. Azt vizsgálom, hogy Czóbel Minka modern kísérletezése a kísértetiességgel hogyan alakítja át szövegeiben radikális módon az ember- és tájszemléletet, ezáltal pedig miként teszi kérdésessé az identitást, illetve a megismerést és a térben való tájékozódást.



